БАЧКА ТОПОЛА

ПРОЈЕКАТ ИЗГРАДЊЕ КАНАЛА ЗА НАВОДЊАВАЊЕ „МАЛИ ИЂОШ – ЊЕГОШЕВО“ ПОДСИСТЕМА „МАЛИ ИЂОШ“ РЕГИОНАЛНОГ СИСТЕМА ЗА СНАБДЕВАЊЕ ВОДОМ СЕВЕРНЕ БАЧКЕ

**Захтев за одлучивање о потреби процене утицаја на животну средину**

|  |  |
| --- | --- |
| **Наручилац:** | **A blue logo with a black background  Description automatically generated** |
| Јавно водопривредно предузеће „Воде Војводине“  Нови Сад |
|  |

Београд, 2023. год.

САДРЖАЈ

[1 Подаци 2](#_Toc154118186)

[2 Уводне напомене 3](#_Toc154118187)

[2.1 Историјат Пројекта 3](#_Toc154118188)

[2.2 Циљ израде захтева 3](#_Toc154118189)

[2.3 Методологија израде захтева 3](#_Toc154118190)

[2.4 Законска регулатива 4](#_Toc154118191)

[3 Карактеристике Пројекта 6](#_Toc154118192)

[3.1 Увод 6](#_Toc154118193)

[3.2 Величина пројекта 6](#_Toc154118194)

[3.3 Могуће кумулирање са ефектима других пројеката 7](#_Toc154118195)

[3.4 Коришћење природних ресурса и енергије 7](#_Toc154118196)

[3.5 Стварање отпада 8](#_Toc154118197)

[3.6 Загађивање и изазивање неугодности 8](#_Toc154118198)

[3.7 Ризик настанка удеса, посебно у погледу супстанци које се користе или техника које се примењују, у складу са прописима 8](#_Toc154118199)

[4 Локација пројекта 9](#_Toc154118200)

[4.1 Постојеће коришћења земљишта 9](#_Toc154118201)

[4.2 Релативни обим, квалитет и регенеративни капацитет природних ресурса у датом подручју 9](#_Toc154118202)

[4.3 Апсорпциони капацитет природне средине 10](#_Toc154118203)

[5 Карактеристике могућег утицаја Пројекта на животну средину 11](#_Toc154118204)

[5.1 Обим утицаја 11](#_Toc154118205)

[5.2 Природа прекограничног утицаја 11](#_Toc154118206)

[5.3 Величина и сложеност утицаја 11](#_Toc154118207)

[5.4 Вероватноћа утицаја 12](#_Toc154118208)

[5.5 Трајање, учесталост и вероватноћа понављања утицаја 12](#_Toc154118209)

[6 Прилог 1. – Упитник (кратак опис пројекта) 13](#_Toc154118210)

[7 Резиме карактеристика пројекта и његове локације са индикацијом потребе за израдом студије о процени утицаја на животну средину 19](#_Toc154118211)

# Подаци

|  |  |  |
| --- | --- | --- |
| 1. | Назив наручиоца:  ЈВП „Воде Војводине“ | |
|
| 2. | Адреса наручиоца: Булевар Михајла Пупина бр.25  21 000 Нови Сад | |
|
| 3. | Телефон: [+381 21 4881](tel:+381113139525) 888 | Контакт особа: Божана Приор |
| 4. | Факс: /+381 21 557 353 | E-mail: bprior@vodevojvodine.rs |

|  |  |  |
| --- | --- | --- |
| 1. | Израда захтева:  Институт за водопривреду „Јарослав Черни “, Београд | |
|
| 2. | Адреса: Јарослава Черног 80  11 226 Београд | |
|
| 3. | Телефон: +381 11 390 64 50 | Контакт особа: Милорад Стојадиновић |
| 4. | Факс: / | E-mail: [milorad.stojadinovic@jcerni.rs](mailto:milorad.stojadinovic@jcerni.rs) |

# Уводне напомене

Предмет Захтева за одлучивање о потреби процене утицаја на животну средину је **Пројекат изградње канала за наводњавање „Мали Иђош – Његошево“ подсистема „Мали Иђош“ регионалног система за снабдевање водом Северне Бачке** (у даљем тексту: **Пројекат**).

## Историјат Пројекта

Због евидентне ограничености природних водних ресурса, неповољног распореда падавина током године, као и изражене појаве сушних година, подручје Северне Бачке је спутано у свом даљем привредном развоју, посебно у пољопривредној производњи.

Да би се корисницима пољопривредног земљишта омогућило да своје засаде, које тренутно наводњавају на различите алтернативне начине, наводњавају контролисано, уз минималну потрошњу воде, ЈВП „Воде Војводине“ су започеле израду техничке документације Пројекта изградње канала за наводњавање „Мали Иђош – Његошево“.

У току 2019. године су исходовани Локацијски услови, а Општина Бачка Топола је донела решење бр. 501-2/19-I од 22.03.2019. године, према коме је донета одлука да за Пројекат није потребна процена утицаја на животну средину.

На основу тада издатих услова за пројектовање, припремљен је и Пројекат за грађевинску дозволу који је добио позитивно мишљење Техничке контроле. Међутим, услед недостатка финансијских средстава, није се приступило исходовању грађевинске дозволе и почетку изградње канала.

С обзиром да и даље постоји јака заинтересованост Носиоца Пројекта (ЈВП „Воде Војводине“) и корисника пољопривредних површина које би се наводњавале из канала „Мали Иђош – Његошево“, као и да су средстава за реализацију Пројекта сада доступна, Носилац Пројекта је приступио иновирању пројектно – техничке документације и исходовању нових услова. Важно је напоменути да су, у односу на техничко решење из претходно периода, концепт и улазни параметри за пројектовање канала остали у потпуности исти.

## Циљ израде захтева

Генерално гледано, циљ израде Захтева за одлучивање о потреби процене утицаја на животну средину је да се иницијално анализира и оцени квалитет чинилаца животне средине и њихова осетљивост на одређеном простору, оцени међусобни утицај постојећих и планираних активности, предвиде непосредни и посредни штетни утицаји пројекта на чиниоце животне средине, оцени потреба за успостављањем мера за спречавање, смањење или отклањање штетних утицаја на животну средину и здравље људи у току извођења и рада Пројекта, као и да се на основу овако извршене иницијалне процене донесе разумна одлука о потреби израде Студије о процену утицаја на животну средину за предметни Пројекат.

У случају Пројекта изградње канала за наводњавање „Мали Иђош – Његошево“ подсистема „Мали Иђош“ регионалног система за снабдевање водом Северне Бачке, с обзиром да је за услове који су владали у животној средини у току 2019. године, већ утврђено да животна средина неће бити изложена негативним утицајима рада Пројекта, задатак израде овог захтева је и да, између осталог, утврди да ли је у периоду од 2019. до 2023. године дошло до промена животне средине на локацији Пројекта, због којих би се можда јавила потреба за проценим утицаја.

## Методологија израде захтева

Основни методолошки приступ и садржај Захтева за одлучивање о израде Студије о потреби процене утицаја на животну средину дефинисани су Законом о процени утицаја на животну средину („Сл. гласник РС”, бр. 135/04 и 36/09) и Правилником о садржини Захтева за одлучивање о потреби процене утицаја и садржини Захтева за одређивање обима и садржаја Студије о процени утицаја на животну средину („Сл. гласник РС”, бр. 69/05).

## Законска регулатива

За израду Захтева за одлучивање о потреби процене утицаја коришћена је и поштована следећа законска регулатива:

* Закон о заштити животне средине („Службени гласник РС“, бр. 135/2004, 36/2009, 36/2009 – др. закон, 72/2009 – др. закон и 43/2011 – одлука УС, 14/2016, 76/2018, 95/2018 - др. закон и 95/2018 - др. закон),
* Закон о процени утицаја на животну средину („Службени гласник РС“, бр. 135/2004 и 36/2009),
* Закон о планирању и изградњи („Службени гласник РС “, бр. 72/2009, 81/2009 –испр., 64/2010 – одлука УС, 24/2011, 121/2012, 42/2013 – одлука УС, 50/2013 – одлука УС, 98/2013 – одлука УС, 132/2014, 145/2014, 83/2018, 31/2019, 37/2019 – др. Закон, 9/2020, 52/2021 и 62/2023),
* Закон о водама („Службени гласник РС“, бр. 30/2010, 93/2012, 101/2016, 95/2018 и 95/2018-др. закон),
* Закон о пољопривредном земљишту („Службени гласник РС“, бр. 65/2006, 65/2008– др. закон и 41/2009, 112/2015, 80/2017 и 95/2018 – др. закон),
* Закон о заштити земљишта („Службени гласник РС“, бр. 112/2015),
* Закон о заштити ваздуха („Службени гласник РС“, бр. 36/2009, 10/2013 и 26/2012 – др. закон),
* Закон о заштити од буке у животној средини („Службени гласник РС”, бр. 36/2009 и 88/2010),
* Закон о заштити природе („Службени гласник РС“, бр. 36/2009, 88/2010, 91/2010 испр., 14/2016, 95/2018 - др. закон и 71/2021),
* Закон о културним добрима („Службени гласник РС“, бр. 71/94, 52/2011 – др. закони, 99/2011 – др. закон, 6/2020 – др. закон и 35/2021 – др. закон),
* Закон о управљању отпадом („Службени гласник РС“, бр. 36/09, 88/10, 14/16, 95/2018-др.закон и 35/2023),
* Закон о амбалажи и амбалажном отпаду („Службени гласник РС“, бр. 36/2009 и 95/2018-др. закон),
* Закон о безбедности и здрављу на раду („Службени гласник РС“, бр. 35/2023),
* Закон о заштити од пожара (“Службени гласник РС”, бр. 111/2009, 20/2015, 87/2018 и 87/2018-др. закони),
* Закон о потврђивању Конвенције о очувању европске дивље флоре и фауне и природних станишта Европе, Берн, 1979 („Службени гласник РС - Међународни уговори“, бр. 102/2007),
* Закон о потврђивању Европске конвенције о пределу („Службени гласник РС -Међународни уговори“, бр. 4/2011),
* Закон о ратификацији Конвенције о заштити светске културне и природне баштине („Службени лист СФРЈ - Међународни уговори“, бр. 8/1974),
* Закон о потврђивању Европске конвенције о заштити археолошког наслеђа (ревидирана) („Службени гласник РС“, бр. 42/2009),
* Уредба о утврђивању Листе пројеката за које је обавезна процена утицаја и Листе пројеката за које се може захтевати процена утицаја на животну средину („Службени гласник РС“, бр. 114/2008),
* Уредба о граничним вредностима загађујућих материја у површинским и подземним водама и седименту и роковима за њихово достизање („Службени гласник РС“, бр. 50/2012),
* Уредбе о граничним вредностима емисије загађујућих материја у води и роковима за њихово достизање („Службени гласник РС“, бр. 67/2011, 48/2012 и 1/2016),
* Уредба о граничним вредностима приоритетних и приоритетних хазардних супстанци које загађују површинске воде и роковима за њихово достизање („Службени гласник РС“, бр. 24/2014),
* Уредба о систематском праћењу стања и квалитета земљишта („Службени гласник РС“, бр. 88/2020),
* Уредба о граничним вредностима загађујућих, штетних и опасних материја у земљишту („Службени гласник РС“, бр. 30/2018),
* Уредбе о условима за мониторинг и захтевима квалитета ваздуха („Службени гласник РС“, бр. 11/2010 ,75/2010 и 63/2013),
* Уредба о индикаторима буке, граничним вредностима, методама за оцењивање индикатора буке, узнемиравања и штетних ефеката буке у животној средини („Службени гласник РС“, бр. 75/2010),
* Правилник о садржини захтева о потреби процене утицаја („Службени гласник РС“, бр. 69/2005),
* Правилник о дозвољеним количинама опасних и штетних материја у земљишту и води за наводњавање и методама њиховог испитивања („Службени гласник РС, бр. 23/1994),
* Правилник о условима, начину и поступку управљања отпадним уљима („Службени гласник РС“, бр. 71/2010),
* Правилник о заштити на раду при извођењу грађевинских радова ("Службени гласник РС", бр. 53/1997 и 14/2009 и др. уредба),
* Правилник о садржају елабората о уређењу градилишта ("Службени гласник РС", бр. 121/2012 и 102/2015),
* Правилник о категоријама, испитивању и класификацији отпада, („Службени гласник РС”, 56/2010, 93/2019 и 39/2021).

# Карактеристике Пројекта

## Увод

Генералним решењем система за снабдевање водом северне Бачке (Хидрозавод, 1985.г) је обухваћено подручје од око 132.000 ha, које ће се водом снабдевати са више изворишта и то: из канала ДТД, реке Тисе и делимично из унутрашњих вода. Према припадности водозахватима целокупан систем је подељен на седам подсистема. Један од ових подсистема је и регионални подсистем „Мали Иђош“.

A map of different colored areas

Description automatically generated

1. Шира зона пројекта: Хидросистем ″Северна Бачка″, подсистем „Мали Иђош“

Канал „Мали Иђош – Његошево“ је управо део тог подсистема и представља један од његова три кључна елемената. Друга два су канал „Кула -Мали Иђош“ и акумулација „Мали Иђош“, који су изведени. Подсистем „Мали Иђош“ се снабдева водом преко ЦС „Кула“, која воду из ДТД канала препумпава у канале које се налазе у оквиру подсистема.

Канал „Мали Иђош – Његошево“ административно припада територијама две општине: Бачка Топола и Мали Иђош.

## Величина пројекта

Предмет Пројекта је изградња канала „Мали Иђош – Његошево“, укупне дужине 11.295 m, од тога на територији Општине Мали Иђош око L=3,95km, а на територији Општине Бачка Топола L=7,34 km. Предвиђено је да се овим каналом, преко црпне станице „Мали Иђош II“, укупног капацитета 1,20 m³/s, вода транспортује до крајњих корисника. Корито канала је целом дужином је трапезног пресека, ширине у дну b=1,00 m, са нагибом косина 1:1,5, ширине насипа у круни 4,00 m. Нивелета дна канала повучена је са падом од 0.1 ‰ за максимални планирани протицај и у њему се јавља дубина воде од приближно 1,00 m. Предвиђено је облагање канала ХДПЕ фолијом и постављање излаза за животиње. У складу са пројектним задатком, условима за пројектовање Покрајинског завода за заштиту природе, као и примерима добре праксе која је успостављена за канале овог и оближњих подсистема за наводњавање, предвиђени су мостови за дивљач, мостови за прелаз механизације, друмски мостови, пропусти.

A map with a blue circle

Description automatically generated

1. Подсистем "Мали Иђош" и траса будућег канала „Мали Иђош - Његошево“

## Могуће кумулирање са ефектима других пројеката

У оквиру Хидросистема северне Бачке се налази седам подсистема: Плазовић, Телечка, Тиса – Палић, Ада, Мали Иђош, Србобран и Бељанска Бара.

С обзиром на високу плодност земљишта Северне Бачке, а ограниченост природно доступних водних ресурса, очекује се даљи развој сваког од наведених подсистема, као мера подстицаја даљем развоју пољопривредне производње и посредно, развоју туризма и даљем економском развоју северне Бачке.

Како су управљач целог хидросистема ЈВП „Воде Војводине“, унапређење система се одвија фазно, у односу на успостављене приоритете и у зависности од доступних финансијских средстава.

Очекује се да обезбеђење потреба за водом корисника различитих подсистема неће довести до конфликтних ситуација, већ да ће дистрибуција воде бити равномерна и правнична, а у складу са доступним количинама воде која се може користити за заливање пољопривредних култура.

Негативни утицаји на животну средину током експлоатације појединачних пројеката се не очекују. До појаве негативних утицаја на животну средину може доћи у току фазе извођења радова сваког појединачног пројекта, али су ови утицаји по правилу привременог карактера и престају након завршетка извођења радова. С обзиром да ће се пројекти реализовати по фазама, неће доћи до кумулирања негативних ефеката на животну средину који прате ову врсту активности.

## Коришћење природних ресурса и енергије

Проблематика енергије и ресурса као показатеља утицаја на животну средину квантификује се преко обима радова и количине уграђеног материјала. Коришћење природних ресурса током фазе извођења радова односи се на употребу ресурса који су потребни за реализацију грађевинских радова – ископ земље за изградњу канала и бетонски радови за израду пропуста.

Приликом ископа земљишта је потребно обезбедити услове за рационално коришћење. Хумусни слој земљишта треба сачувати како би се, након завршеног ископа, вратио и искористио за санирање и озелењавање терена.

Изградња канала, такође, ће захтевати и коришћење енергије, укључујући течна горива. Машине за ископ и камиони, користиће дизел гориво за покретање погонских мотора са унутрашњим сагоревањем.

Коришћење природних ресурса током експлоатације Пројекта подразумева захватање воде за наводњавање нових површина. Количина воде која је потребна за наводњавање пољопривредних површина које се налазе уз канал „Мали Иђош – Његошево“ ће се обезбедити из канала ДТД, преко ЦС Кула, одакле ће се каналом „Кула – Мали Иђош“, и преко ЦС „Мали Иђош II“ препумпавати у канал „Мали Иђош – Његошево“.

## Стварање отпада

Стварање грађевинског и комуналног отпада током фазе изградње услед рада градилишта је нормална појава, али је систем сакупљања, транспорта и одлагања отпада дефинисан кроз законску регулативу и самим тим сви процеси управљања отпадом су ограничени кроз деловање законских прописа.

Не очекује се стварање отпада током експлоатације система за наводњавање.

## Загађивање и изазивање неугодности

У току рада Пројекта не долази до емисије загађујућих материја у животну средину. Квалитет воде у каналу ДТД, односно у акумулацији Мали Иђош, задовољава задате стандарде квалитета воде за наводњавање, те нема опасности од уношења токсичних и опасних материја на пољопривредно земљиште. Потенцијалну опасност може да представља испирање минералних ђубрива, нитрата и сл. (који се на пољопривредне површине аплицирају од стране корисника тих парцела независно од рада Пројекта) у површинску или подземну воду. Уколико се заливање спроводи у складу са Законом о пољопривредном земљишту, односно добром пољопривредном праксом и саветима локалне пољопривредне саветодавне службе, ризик од ове врсте загађења је сведен на прихватљив ниво.

У току изградње постоји могућност загађења тла, а потом и воде са нафтом и нафтним дериватима, уколико се не посвети довољна пажња правилном руковању и транспорту горива и мазива. Изазивање неугодности могуће је приликом извођења радова, стварањем прашине и емисијом буке од грађевинских машина. Током изградње могуће је повремено издвајање одређене количине прашине, која би могла привремено да загади ваздух у непосредној близини градилишта, тачније у зони самих радова. Повремено може доћи до загађивања ваздуха у непосредној близини трасе, гасовима из мотора грађевинских машина. Нелагодност узрокована буком која се емитује током рада грађевинске механизације је ограниченог трајања и нестаје по искључивању машина. Емисија буке и аерозагађења тог порекла трајно ће се елиминисати по завршетку радова.

Потенцијално загађивање чинилаца животне средине и изазивање неугодности ће бити сведено на минимум поштовањем законских норми, техничких услова прописаних од стране надлежних институција и применом пројектованих мера заштите.

## Ризик настанка удеса, посебно у погледу супстанци које се користе или техника које се примењују, у складу са прописима

С обзиром да предметни пројекат представља иригациони систем, нема ризика од загађења или удеса који би изазвао непоправљиву штету. Изливање воде из канала на околне пољопривредне површине нема утицај на квалитет земљишта или засађене културе, с обзиром да ће квалитет воде у каналу задовољавати критеријуме који се постављају за воду која се користи за наводњавање.

# Локација пројекта

## Постојеће коришћења земљишта

Пројекат се реализује на следећим катастарским парцелама:

|  |  |
| --- | --- |
| Катастарска општина | Катастарске парцеле |
| Мали Иђош | 8297 и 8298 |
| Бачка Топола | 4709, 4710, 3789/3, 4139/5, 4140/3, 4141/3, 4159/11, 4159/8, 4708/5, 4711/11, 4711/14, 4711/3, 4711/4, 4735/2, 4986/2, 5020/4, 5021/2, 5022/2 и 5027/2 |

Изградња канала „Мали Иђош – Његошево“ је предвиђена следећом планском документацијом:

* Планом детаљне регулације ЦС „Мали Иђош“, потисног цевовода, дела канала Мали Иђош - Његошево и акумулације „Мали Иђош“ подсистема за снабдевање водом „Мали Иђош“, на територији општине Мали Иђош („Сл. лист општине Мали Иђош“, бр. 3/2016),
* Планом детаљне регулације за изградњу дела канала Мали Иђош-Његошево-Чик, подсистема за снабдевање водом „Мали Иђош“ на територији општине Бачка Tопола („Сл. лист општине Бачка Топола“, број 20/2017), и
* Исправка Плана детаљне регулације за изградњу дела канала Мали Иђош-Његошево-Чик, подсистема за снабдевање водом „Мали Иђош“ на територији општине Бачка Tопола („Сл. лист општине Бачка Топола“, број 20/2018).

Подручје у зони канала чине пољопривредне површине. У непосредној близини нема насељених места - најближе насељена места су Мали Иђош (око 1,6 km) и Његошево (3,5 km). На локацији, као ни у широј зони канала нема заштићених природних и културних добара, као ни археолошких налазишта. У близини локације нема подручја која користе заштићене, важне или осетљиве врсте фауне и флоре.

Део трасе канала од km 5+790 иде паралелно са ауто-путем Београд – Суботица (државни пут IА реда) до стационаже 8+930 где скреће и пролази кроз пропуст испод ауто-пута, затим се опет ломи на стационажи 9+130, па пролази кроз пропуст на регионалном путу "Бачка Топола - Бечеј" (пут IIA реда озн. 109) и налази се на подручју општине Бачка Топола.

## Релативни обим, квалитет и регенеративни капацитет природних ресурса у датом подручју

Релативни обим, квалитет и регенеративни капацитет природних ресурса у одређеном подручју су од суштинске важности за одрживост и управљање околином. Када говоримо о ресурсима, мислимо на воде, шуме, земљишта, биодиверзитет, минералне ресурсе и друге компоненте природе које су од кључног значаја за живот и економски развој у неком подручју.

Релативни обим односи се на количину ресурса у одређеном подручју у одређеном временском периоду. То може укључивати количину вода, шума или других природних материјала који су доступни у датом подручју.

Квалитет ресурса односи се на њихове карактеристике и стање, док се регенеративни капацитет односи на способност природних ресурса да се обнове или врате у свој природни статус.

Канал „Мали Иђош – Његошево“, као део система за наводњавање, је конципиран тако да не утиче на постојећи обим, квалитет или регенеративни капацитет природних ресурса на датој локацији. Пројектом је предвиђено заузимање минималне површине земљишта услед потребе за изградњом канала. У току извођења радова могу се јавити негативни утицати на животињски свет на локацији, али Пројектом неће бити нарушено нормално одвијање животног циклуса присутних животињских врста, нити ће доћи до промене њиховог понашања, смањене еколошке еластичности или нестајања локалних популација. С обзиром да ће се имплементацијом Пројекта регулисати неопходан водни, ваздушни, топлотни, микробиолошки и минерални режим земљишта, односно обезбедиће се оптималне услове за раст и развитак биљака у различитим временским условима, узгој пољопривредних култура ће бити унапређен.

## Апсорпциони капацитет природне средине

Апсорпциони капацитет природне средине односи се на способност околине, обично земљишта или водених тела, да усвоји или апсорбује различите загађиваче или штетне материје из околине. Ова способност је важна јер утиче на то колико брзо и у којој мери животна средина може да усвоји или очисти загађиваче, што утиче на квалитет ваздуха, воде или земљишта.

На основу пројектованог решења, канал „Мали Иђош – Његошево“ неће бити значајан загађивач животне средине. Током рада овог објекта не долази до продукције перзистентних, високо токсичних, екотоксичних материја, нити испуштања великих количина неспецифичних полутаната, нити продукције великих количина отпада. Са друге стране, реализацијом Пројекта се јављају позитивни утицаји који се огледају у унапређењу услова коришћења земљишта у пољопривредне сврхе.

На предметној локацији нису регистрована заштићена подручја, заштићена природна нити културна добра.

# Карактеристике могућег утицаја Пројекта на животну средину

У овом поглављу су приказани и описани сви потенцијално значајни утицаји Пројекта на животну средину, који могу да доведу до привремених или трајних промена. Због различитог карактера деловања, утицаји се посматрају посебно за фазу изградње, а посебно за фазу експлоатације Пројекта.

Утицаји у току изградње јављају се као последица извођења пројекта, односно радова на изградњи канала за наводњавање. Ови утицаји су по правилу привременог карактера, просторно ограничени на непосредну околину пројекта, а настају као последица присуства радника, грађевинских машина, организације извођења радова и примене различитих технологија. Негативне последице се јављају као резултат рушења, ископа земљишта, транспорта и уградње грађевинског материјала, управљања отпадом. Сви негативни утицаји на животну средину у току извођења радова су привремени и могу се ублажити или поништити поштовањем позитивне националне регулативе и применом добре грађевинске праксе.

У току рада Пројекта обично се јављају утицаји који су трајног карактера. Не очекује се да ће ови утицаји бити негативног карактера. Напротив, сматра се да ће утицаји на животну средину у фази експлоатације бити изузетно позитивни.

Канал „Мали Иђош – Његошево“, као део подсистема за наводњавање „Мали Иђош“ ће корисницима пољопривредног земљишта омогућити да своје засаде, које тренутно наводњавају на различите алтернативне начине, наводњавају контролисано, уз минималну потрошњу воде, посебно у летњим месецима при ниским водостајима, што ће допринети успостављању стабилног економског развоја подручја која се налазе у обухвата рада Пројекта.

## Обим утицаја

Изградња канала за наводњавање планирана је на типично пољопривредном подручју. Дакле у непосредној близини нема насељених места. Најближе насељено место, када је у питању општина Бачка Топола, је Његошево, удаљено око 3,5 km. Најближе насељено место, када је у питању општина Мали Иђош, је Мали Иђош, удаљено око 1,5 km.

У току фазе изградње, може доћи до појаве краткотрајних негативних утицаја, чије је деловање пре свега ограничено на саму локацију градилишта. У току експлоатације, утицаји, и то позитивни, се јављају на подручју које се налази у обухвату рада Пројекта (пољопривредне површине које ће се заливати водом из предметног канала).

## Природа прекограничног утицаја

Пројекат не генерише утицаје који имају прекогранични карактер.

## Величина и сложеност утицаја

У фази изградње објеката радиће се земљани, груби грађевински и монтажни радови. При извођењу земљаних радова багерима, булдожерима и осталом механизацијом уклања се горњи слој зеленог покривача и горњи слој земљишта, а такође се ствара и бука знатно изнад дозвољених граница. Кретањем великог броја теретних возила и остале механизације долази до потенцијалног загађења ваздуха и земљишта.

У току експлоатације, канал за наводњавање, на основу пројектованог решења, неће бити значајан загађивач животне средине. Током рада овог система не долази до продукције перзистентних, високо токсичних, екотоксичних материја, нити испуштања великих количина неспецифичних полутаната, нити продукције великих количина отпада.

Могући негативни утицаји који би се могли јавити као последица експлоатације Пројекта, биће елиминисани услед примене пројектованих мера заштите. Најважнији од тих утицаја би били: издизање нивоа подземних вода у широј зони канала, где је као решење дато континуално облагање профила канала водонепропусном облогом; онемогућено и отежано кретање животиња, које ће бити решено постављањем излаза и мостова дуж трасе канала.

Негативан утицај канала на животну средину се може манифестовати индиректно преко наводњавања, који може да се јави услед непланске примене. Величина негативног утицаја, уколико се јави, је варијабилна и зависи од самог локалитета где се примењује. Најзначајнији проблеми који могу да се јаве као последица наводњавања су салинизација земљишта, загађење подземне воде нутријентима, пестицидима и другим инпутима. Накупљање резидуала из ђубрива и пестицида у земљишту, или појава повећаних концентрација мобилних елемената (нпр. нитрати, хлориди) у подземној води нису типични за наводњавање, него за интензивну пољопривредну производњу генерално, па се препоручује контрола квалитета земљишта и подземне воде према динамици и обиму анализа дефинисани позитивним законским прописима (Закон о пољопривредном земљишту и релевантни подзаконски акти).

Са друге стране, реализацијом Пројекта се јављају позитивни утицаји који се огледају у унапређењу квалитета земљишта и омогућавању коришћења земљишта у пољопривредне сврхе, а самим тим и у побољшању привредног развоја подручја.

## Вероватноћа утицаја

До појаве негативних утицаја на квалитет ваздуха може доћи током фазе изградње, појаве буке током фазе изградње, као и појава отпада услед формирања градилишта и присуства људи и механизације. Изградња може повремено да изазове издвајање одређене количине прашине која би могла да загади ваздух у непосредној околини. Такође, повремено може доћи до загађења ваздуха у непосредној околини, услед сагоревања гасова из мотора са унутрашњим сагоревањем.

Нема услова за појаву вибрација (осим привремено у току изградње) а нема ни услова за промену микроклиме. Становништво најближих насеља није здравствено угрожено изградњом и експлоатацијом предметног пројекта.

Током фазе експлоатације система се не очекују негативни утицаји. С обзиром на природу загађујућих материја и услов да је потребно неадекватно управљање системом да би дошло до негативних утицаја, вероватноћа се може класификовати као веома мала.

## Трајање, учесталост и вероватноћа понављања утицаја

Трајање могућих негативних утицаја је ограничено на фазу изградње и монтаже објеката и престаје по завршетку радова. У фази експлоатације Пројекта се очекују континуални позитивни утицаји.

# Прилог 1. – Упитник (кратак опис пројекта)

| **Ред.**  **бр.** | **Питање** | **ДА/НЕ**  **Кратак опис пројекта** | **Да ли ће то имати значајне**  **последице? ДА/НЕ и зашто?** |
| --- | --- | --- | --- |
| **1** | **2** | **3** | **4** |
| 1. | Да ли извођење, рад или  престанак рада подразумевају активности које ће проузроковати физичке промене на локацији (топографија, коришћење земљишта, измену водних тела)? | ДА  Извођење и рад Пројекта ће изазвати трајну промену коришћења земљишта (земљани и грађевински радови на изградњи отворене каналске мреже).  Рад Пројекта подржава постојећи начин коришћења земљишта – пољопривредно земљиште. | НЕ  У току изградње могући су утицаји привременог карактера карактеристични за ову фазу. Уз адекватно управљање и одржавање објеката, у току рада Пројекта се не очекују негативни утицаји на животну средину.  У току рада Пројекта ће се унапредити квалитет земљишта и омогућити даљи развој пољопривреде на локацији. |
| 2. | Да ли извођење или рад Пројекта подразумева коришћење природних ресурса као што су земљиште, воде, материјали или енергија, посебно ресурса који нису обновљиви или који се тешко  обезбеђују? | ДА  Током извођења пројекта за израду насипа користиће се земљани материјал из ископа, из кога је одвојен хумусни слој.  Рад пројекта подразумева заузеће земљишта каналском мрежом и коришћење воде за наводњавање (вода се обезбеђује из канала ДТД), али неће узроковати коришћење необновљивих ресурса. | НЕ  Хумусни слој земљишта приликом ископа се издваја и по завршетку радова користи за санацију подручја у зони извођења радова. Спровођењем планиране и контролисане експлоатације водног ресурса, не очекују се негативне последице по животну средину. |
| 3. | Да ли пројекат подразумева  коришћење, складиштење, транспорт, руковање или производњу материја или материјала који могу бити штетни по људско здравље или животну средину или који могу изазвати забринутост због постојећих или потенцијалних ризика по људско здравље? | НЕ | НЕ |
| 4. | Да ли ће на пројекту током извођења, рада или по престанку рада настајати чврсти отпад? | ДА/НЕ  Грађевински и комунални отпад ће се генерисати приликом извођења радова на изградњи и боравку у зони градилишта. Током рада Пројекта се неће стварати чврсти отпад. | НЕ  Отпад настао током градње ће се, у складу са законом, сакупљати и рециклирати/одвозити на депонију. |
| 5. | Да ли ће на пројекту долазити до испуштања загађујућих материја или било каквих опасних, отровних или непријатних материја у ваздух? | ДА  Прашина и гасови из мотора машина за ископ и транспорт су могући током фазе изградње. У току експлоатације нема емисије загађујућих материја у ваздух. | НЕ  Излагање прашини и издувним гасовима мањег обима, које евентуално може да утиче на стање радника на градилишту уколико припадају осетљивој групи становништва, али је привременог карактера. |
| 6. | Да ли ће пројекат проузроковати буку и вибрације, испуштање светлости, топлотне енергије или електромагнетног зрачења? | ДА/НЕ  Очекују се бука и вибрације од транспорта и радова везаних за изградњу објеката. У току експлоатације нема појаве буке нити вибрација. | НЕ  Може доћи до буке услед транспорта и ископа, у току извођења, ограничене на радну средину и не угрожава становништво у најближим насељима. |
| 7. | Да ли пројекат доводи до  ризика од контаминације земљишта или воде испуштеним загађујућим материјама на тло или у површинске и подземне воде? | НЕ  Само у случају ексцесних ситуација током изградње може доћи до загађења земљишта и воде. Ови објекти немају могућност производње штетних материја као последица рада. | НЕ  Ексцесно испуштање опасних супстанци се може у правилној организацији ефикасно санирати на месту његове појаве по стандардној процедури. |
| 8. | Да ли ће током извођења или  рада пројекта постојати било какав ризик од удеса који може угрозити људско здравље или животну средину? | НЕ  Извођач радова је у обавези да поштује прописане процедуре дефинисане законима, уредбама и правилницима, чиме се смањује ризик од повреде радника током извођења радова.  У току редовне експлоатације, у случају појаве кише изузетно ниске вероватноће појаве (интензитет и трајање кише са великим повратним периодом), или лома насипа, може доћи до изливања воде из канала на околно земљиште. | НЕ  Током изградње, ризик се минимизира правилном организацијом градилишта. Извођач радова је у обавези да поштује прописане процедуре дефинисане законима, уредбама и правилницима, чиме се смањује ризик од повреде радника током извођења радова.  У току експлоатације, уколико дође до изливања воде, очекује се да ће квалитет воде одговарати квалитету воде која би се могла користити за наводњавање, стога не постоји ризик загађења животне средине. |
| 9. | Да ли ће пројекат довести до социјалних промена, на пример у демографском смислу, традиционалном начину живота, запошљавању? | ДА/НЕ  Утицај Пројекта се огледа у подршци пољопривредним активностима и економском развоју општина Мали Иђош и Бачка Топола. | ДА  Обезбеђивањем довољне количине воде за наводњавање повећава се принос са пољопривредних површина. |
| 10. | Да ли постоје било који други фактори које треба анализирати, као што је развој који ће уследити, који би могли довести до последица по животну средину или до кумулативних утицаја са другим, постојећим или планираним активностима на локацији? | НЕ | НЕ |
| 11. | Да ли има подручја на локацији или у близини локације, заштићених по међународним или домаћим прописима због својих еколошких, пејзажних, културних или других вредности, која могу бити захваћена утицајем пројекта? | НЕ  Објекти подсистема се налазе у доминантно пољопривредном подручју и не постоје заштићена културна и природна добра. | НЕ |
| 12. | Да ли има подручја на локацији или у близини локације, важних или осетљивих због еколошких разлога, на пример мочваре, водотоци или друга водна тела, планинска или шумска подручја, која могу бити загађена извођењем пројекта? | НЕ  Реализацијом Пројекта формираће се водоток – отворени канал за потребе наводњавања. | НЕ |
| 13. | Да ли има подручја на локацији или у близини локације која користе заштићене, важне или осетљиве врсте фауне и флоре, на пример за насељавање, лежење, одрастање, одмарање, презимљавање и миграцију, а која могу бити загађене реализацијом пројекта? | НЕ  Нису идентификоване врсте које би могле бити угрожене реализацијом Пројекта. | НЕ |
| 14. | Да ли на локацији или у близини локације постоје површинске или подземне воде које могу бити захваћене утицајем пројекта? | ДА  Изградњом канала постоји могућност губитка воде који би утицао на издизање нивоа подземних вода. | НЕ  Потенцијални губици би били мањег обима и то у само случају да дође до оштећења водонепропусне облоге. |
| 15. | Да ли на локацији или у близини локације постоје подручја или природни облици високе амбијенталне вредности који могу бити захваћени утицајем пројекта? | НЕ  У планираној зони нису препознати природни облици високе амбијенталне вредности који могу бити захваћени утицајем пројекта. | НЕ |
| 16. | Да ли на локацији или у близини постоје путни правци или објекти који се користе за рекреацију или други објекти који могу бити захваћени утицајем пројекта? | ДА/НЕ  Део трасе будућег канала постављен је паралелно са ауто-путем Београд – Суботица (државни пут IА реда), пролази испод њега а потом и испод државног пута IIA реда озн. 109. | НЕ  Будући канал се налази на довољној удаљености од ауто-пута; пропусти на местима укрштања канала са путевима су изграђени, тако да нема радова на самим путевима који би могли утицати на саобраћај. |
| 17. | Да ли на локацији или у близини локације постоје транспортни правци који могу бити загушени или који проузрокују проблеме по животну средину, а који могу бити захваћени утицајем пројекта? | НЕ | НЕ, у току изградње система се не очекује да ће доћи до загушења у саобраћају.  Унапређење пољопривредне производње може довести до потребе за успостављања превоза радника, опреме, плодова, али свакако не у мери која може изазвати загушење саобраћаја или проблеме по животну средину. |
| 18. | Да ли се пројекат налази на локацији на којој ће вероватно бити видљив великом броју људи? | НЕ  Пројекат се реализује у оквиру руралног подручја, а претежна намена земљишта су њиве и оранице. | НЕ  Објекти система су ће бити амбијентално уклопљени у окружење. |
| 19. | Да ли на локацији или у близини локације има подручја или места од историјског или културног значаја која могу бити захваћена утицајем пројекта? | НЕ | НЕ |
| 20. | Да ли се пројекат налази на локацији у претходно неразвијеном подручју које ће претрпети губитак зелених површина? | НЕ | НЕ |
| 21. | Да ли се на локацији или у близини локације пројекта користи земљиште, нпр. за куће, вртове, друге приватне намене, индустријске или трговачке активности, рекреацију, као јавни отворени простор, за јавне објекте, пољопривредну производњу, за шуме, туризам, рударске или друге активности које могу бити захваћене утицајем пројекта? | ДА  Будући објекти су окружени пољопривредним површинама. | ДА  Јављају се позитивни утицаји с обзиром да ће бити обезбеђено наводњавање, а самим тим и интензивнија пољопривредна производња. |
| 22. | Да ли за локацију и околину постоје планови будућег коришћења земљишта које може бити захваћено утицајем пројекта? | НЕ  Локација је резервисана за пољопривредну производњу и не планира се друга намена простора. | НЕ |
| 23. | Да ли на локацији или у близини локације постоје подручја са великом густином насељености или изграђености која могу бити захваћена утицајем пројекта? | НЕ  Најближе насељено место, када је у питању општина Бачка Топола, је Његошево, удаљено око 3,5 km. | НЕ  Могући утицај у току изградње су ограничени на ужу – радну зону, тако да њихов евентуални утицај не досеже до насељеног места. |
| 24. | Да ли на локацији или у близини локације има подручја заузетих специфичним коришћењима земљишта, на пр. болнице, школе, верски објекти, јавни објекти који могу бити захваћени утицајем пројекта? | НЕ | НЕ |
| 25. | Да ли на локацији или у близини има подручја са важним, високо квалитетним или ретким ресурсима (подземне и површинске воде, шуме, пољопривредна, риболовна, ловна и друга подручја, заштићена природна добра, минералне сировине и др.) која могу бити захваћена утицајем пројекта? | ДА  Пројекат се реализује на постојећим пољопривредним површинама. | ДА  Реализацијом пројекта се очекује позитиван утицај на пољопривредну производњу. |
| 26. | Да ли на локацији или у близини локације има подручја која већ трпе загађење или штету на животној средини (на пр. где су постојећи правни нормативи животне средине пређени) која могу бити захваћена утицајем пројекта? | НЕ  Пројекат се реализује на постојећим пољопривредним површинама. Тренутне активности на предметном подручју не указују да је квалитет животне средине угрожен ни по једном параметру. | НЕ  Радом система не емитују се загађујуће материје у животну средину, нити долази до генерисања отпада у току рада система. |
| 27. | Да ли је локација пројекта угрожена земљотресима, слегањем земљишта, клизиштима, ерозијом, поплавама или повратним климатским условима (на пр. температурним разликама, маглом, јаким ветровима) које могу довести до проузроковања проблема у животној средини од стране пројекта? | НЕ | НЕ |

# Резиме карактеристика пројекта и његове локације са индикацијом потребе за израдом студије о процени утицаја на животну средину

Канал „Мали Иђош – Његошево“ је укупне дужине 11.295m , део је система за наводњавање и налази се на територији две општине – Бачка Топола и Мали Иђош. Једним делом трасе постављен је паралелно, а затим се укршта са две саобраћајнице. Корито канала је целом дужином је трапезног пресека, ширине у дну b=1,00m, са нагибом косина 1:1,5, ширине насипа у круни 4,00m. Предвиђено је облагање канала ХДПЕ фолијом. Дуж трасе канала предвиђени су сви неопходни пратећи објекти - друмски мостови (на асфалтним и пољским путевима) и прелази за животиње.

Подручје у зони канала чине пољопривредне површине. У непосредној близини нема насељених места - најближе насељена места су Мали Иђош (око 1,6 km) и Његошево (3,5 km). На локацији, као ни у широј зони канала нема заштићених природних и културних добара, као ни археолошких налазишта. У близини локације нема подручја која користе заштићене, важне или осетљиве врсте фауне и флоре. За дивљач која настањује околно подручје, њихову несметану миграцију и безбедност (за случај упадања у канал) предвиђени су прелази преко канала, као и излази из канала (постављањем Geoweb мреже).

Техничко решење канала за наводњавање „Мали Иђош – Његошево“ подсистема „Мали Иђош“ регионалног система за снабдевање водом Северне Бачке је пројектовано у складу са пројектним задатком, условима за пројектовање Покрајинског завода за заштиту природе, као и примерима добре праксе која је успостављена за канале овог и оближњих подсистема за наводњавање.

Сходно томе, од материјала за градњу нових објеката, користиће се, шљунак, бетон и челик. Пројектована технологија изградње неће произвести никакве загађујуће материје које би могле доспети у земљиште. Процењује се да током изградње неће доћи до загађења површинских и подземних вода. Грађевинске машине током рада ће производити буку повишеног нивоа. Може доћи до загађења ваздуха кроз појаву прашине током извођења радова и транспорта материјала, као и кроз појаву аерополутаната услед рада мотора грађевинских машина. Овај утицај је привременог карактера и просторно ограничен на зону градилишта, тако да неће имати утицај на здравље становништва.

Отпад који настане током извођења радова, одлаже се на депоније у складу са Законом. Током експлоатације система за наводњавање нема настајања отпада, нити акумулације штетних и опасних материја.

Од природних ресурса користиће се земљиште (у фази изградње) и вода (током експлоатације). Хумусни слој земљишта приликом ископа се издваја и по завршетку радова поново користи за санацију подручја у зони извођења радова. Коришћење воде за наводњавање нових површина подразумева повећану потрошњу у односу на претходни период. Правилном и контролисаном експлоатацијом овај ресурс неће бити угрожен. Природни ресурси, као ни здравље радника, у току изградње и експлоатације Пројекта неће бити угрожени уколико буду спроведене мере заштите, прописане процедуре дефинисане законима, уредбама и правилницима.

Могући негативан утицај, који би могао да се јави након реализације објеката јесте издизање нивоа подземних вода у широј зони канала које би довело до салинизације земљишта, биће елиминисан континуалним облагањем профила канала водонепропусном облогом. Уколико дође до процуривања облоге, то неће имати већи значај на ниво подземне воде.

Пројектом је предвиђено да се током градње предузму све потребне мере заштите на раду. Осим општих мера заштите на раду, за потребе пројекта дефинисане су и посебне мере заштите: обезбеђење градилишта, приступне саобраћајнице, организација градилишта, транспорт материјала, рад у отежаним условима, електричне инсталације, прва помоћ и противпожарна заштита.

На основу спроведене анализе може се закључити да ће директни негативни утицаји бити најизраженији у току извођења радова. Ово се првенствено односи на простор који ће бити ангажован за организацију градилишта. У току извођења радова неопходно је предузети низ мера којима се минимизирају могући утицаји на животну средину. У току експлоатације неће бити директних негативних утицаја на животну средину. Индиректан негативан утицај на животну средину услед наводњавања може да се јави услед непланске примене ове мере. Најзначајнији проблеми који могу да се јаве као последица наводњавања су салинизација земљишта, загађење подземне воде нутријентима, пестицидима и другим инпутима. Накупљање резидуала из ђубрива и пестицида у земљишту, или појава повећаних концентрација мобилних елемената (нпр. нитрати, хлориди) у подземној води нису типични за наводњавање, него за интензивну пољопривредну производњу генерално, па се препоручује контрола квалитета земљишта и подземне воде према планираном мониторингу.

Такође, скринингом услова животне средине на локацији на којој је предвиђена реализација Пројекта, је утврђено да у односу на услове из 2019. године, није дошло ни до каквих промена.

Сагласно свему напред реченом, а на основу пројектованог решења, канала за наводњавање „Мали Иђош – Његошево“ подсистема „Мали Иђош“ неће бити значајан загађивач животне средине. Током рада овог система не долази до продукције перзистентних, високо токсичних, екотоксичних материја, нити испуштања великих количина неспецифичних полутаната, нити продукције великих количина отпада. Са друге стране, реализацијом Пројекта се јављају позитивни утицаји који се огледају у унапређењу квалитета земљишта и омогућавању даљег развоја пољопривредне производње.

На основу свега наведеног, и уз примену законских и подзаконских аката који регулишу област заштите животне средине, као и услова надлежних институција садржаним у Локацијском условима бр. ROP-BTP-12343-LOC-1/2022 од 17.08.2022.године, **Пројекат неће имати значајан утицај на животну средину. Закључује се да сходно чл.3 Закона о процени утицаја на животну средину, није потребно извршити процену утицаја на животну средину за предметни пројекат.**